דם במסעדת בנדיקט

אחד מכלי הנשק ששימשו את המחבלים

פיגוע ירי רצחני בלב תל אביב: ארבעה בני אדם נרצחו הערב (ד') בפיגוע במתחם הקניות שרונה בתל אביב. פרמדיקים של מד"א פינו לבתי החולים איכילוב ותל השומר את פצועי הפיגוע. שלושה מהם נפטרו ולאחר מכן נקבע מותה של אישה נוספת. בנוסף, ארבעה נפצעו בינוני ושניים קל. שני מחבלים נוטרלו בזירה, אחד פצוע ובהכרה והשני נחקר. בתחילה נטען כי עלה חשד לחשודים נוספים שנראו בורחים מהמקום, אך מפקד מחוז תל אביב, ניצב משה (צ'יקו) אדרי, אמר כי למשטרה לא ידוע על מחבלים נוספים.

המחבלים מוחמד אחמד מוסא מחאמרה וחאלד מוחמד מוסא מחאמרה, בני דודים מיטא שבחברון, ישבו במסעדת מקס ברנר לפני שיצאו למסע הירי. מנהל הסניף סיפר: "אני יושב במסעדה ואז הם קמו והתחילו לירות. הם לפני זה הזמינו משהו לאכול והתנהלו כמו כל לקוח. בדקתי עם כל העובדים שהם בסדר. הם היו עם תיקים, לא צעקו משהו, הוציאו נשק והתחילו לירות".

אנה מצאה חנות להתחבא בה וסיפרה במשדר מיוחד ב-ynet: "כולם היו על הרצפה וכולם ברחוב היו על הרצפה וכולם היו בטראומה וראיתי את הדם וראיתי אותו. ראיתי את המחבל, ראיתי מלא יריות ומישהו עם רובה שירה לכל כיוון. הוא פשוט יצא מהמסעדה החוצה וירה בתוך המסעדה ומחוץ למסעדה. התחיל לירות פשוט ברחוב".

אחד המחבלים ירה בנשק מאולתר, השאיר את נשקו ונמלט עד שנורה. כעת הוא נחקר על-ידי שוטרים ואנשי שב"כ. בית החולים איכילוב פתח מרכז מידע לציבור הרחב בטלפון 1255133.

כוחות רבים בזירה (צילום: מוטי קמחי)

(צילום: מוטי קמחי)

(צילום: מוטי קמחי)

ראש הממשלה בנימין נתניהו נחת בנתב"ג ועשה את דרכו לקריה בתל אביב כדי לכנס דיון ביטחוני. שר הביטחון אביגדור ליברמן היה בלשכתו בקריה בזמן הפיגוע ומקבל עדכונים על חקירת הפיגוע. ב-12:00 יכונס הקבינט בקריה בתל אביב. זהו פיגוע ירי שני מאז תחילת הרמדאן בתחילת השבוע והיה חשש במערכת הביטחון מחידוש גל הטרור עם תחילת הרמדאן.

תומר הגיע לבלות במתחם שרונה: "ישבנו בחוץ והיה צרור של יריות. כל האנשים התחילו לרוץ. זה לא כמו פיגוע רגיל. היריות נמשכו לפחות דקה. הייתה בהלה גדולה וביקשו שנכנס למבנה. סגרו אותנו ומאבטחים באו לבדוק שאנחנו בסדר. מחכים שיפתחו את הכבישים שנלך מפה. הרבה זמן לא ראינו דבר כזה".

(צילום: מוטי קמחי)

בחורה שהתחבאה באחת החנויות סיפרה: "ישבתי ליד מקס ברנר וראיתי את היריות. הם ירו בלי הפסקה לכל עבר. רצתי לסופר פארם והוא רץ לכיוון שלי. אמרו לי להתחבא וניסיתי לברוח".

דביר סיפר ל-ynet: "היינו ברחוב שפרינצק ושמענו שלוש יריות ואז עוד שתיים. המון כוחות הגיעו והתחילו סריקות. ראינו שתפסו מישהו מהבניין לידינו וגררו אותו החוצה".

עידן עובד בחנות ליד הסינמטק: "שמענו יריות וכולם פה רצו וברחו בכל הרחוב. אחרי 3 דקות הגיעה משטרה וירו במחבל. אנחנו נכנסנו למחסן וסגרנו את הדלת. היינו מאחורה".

מטפלים באחד הפצועים בתל אביב



עובר אורח אחר סיפר: "נשמעו ארבע יריות. רצנו למקום והחלה התקהלות. מיד אחרי זה, עוד ארבע יריות". עדי ראייה סיפרו על מנוסת אזרחים לאחר הישמע היריות. בלב תל אביב נראו מאבטחים עם נשקים שלופים ממשיכים בסריקות.

בעיריית תל אביב החליטו לתגבר בבוקר את הסיורים סמוך לגני ילדים ומוסדות חינוך וכן במקומות הומי אדם. כמו כן, פקחי העירייה הונחו להגביר ערנות ולדווח על כל אירוע חריג במרחב הציבורי. צוותי הרווחה של עיריית תל-אביב יפו, כולל עובדים סוציאליים ופסיכולוגיים, נמצאים בבית החולים על מנת לסייע למשפחות ההרוגים והפצועים. העירייה קוראת לציבור להמשיך בשגרה, לשמור על איפוק, אבל גם להגביר ערנות.